Af hverju er skólinn kallaður barnaheimili ? Þegar leikskólinn var stofnaður árið 1973 hét hann Tilraunabarnaheimilið Ós . Þá var skólinn til húsa við Dugguvog í húsi sem kallað var Ós . Það er svolítið síðan hætt var að nota „ tilrauna-forskeytið “ því tilrauninni er formlega lokið . Hún heppnaðist með ágætum . Eftir stendur Barnaheimilið Ós . Af hverju fóstrur ? Það er arfleifð frá upphafsárunum líka að starfsfólkið á Ósi kallist fóstrur . Okkur finnst það fallegt orð og lýsandi því þar starfar fólk sem fóstrar börnin okkar á svo margan og mikilvægan hátt . Margar fóstrur á Ósi hafa þó verið leikskólakennaramenntaðar . Hvað gera foreldrarnir á Ósi ? Foreldrar barna á Ósi taka þátt með því að reka skólann og marka stefnu hans . Ákvarðanir um slíkt eru teknar á stórfundum sem haldnir eru mánaðarlega yfir skólaárið og þar eiga allir nemendur sinn fulltrúa . Foreldrar skiptast einnig á að sitja í stjórn skólans . Foreldrarnir ráða leikskólastjóra og í samvinnu við hann taka þeir ákvarðanir um daglegt starf og áherslur hverju sinni . Sjá annars nánar um verkefni foreldra og umgjörð í starfsreglum Óss ( hlekkur ) . Af hverju er dýrara að vera með barn á Ósi en í venjulegum leikskóla ? Leikskólagjöld á Ósi eru um það bil 15% hærri en leikskólagjöld í almennum leikskólum Reykjavíkurborgar , líkt og hjá flestum sjálfstætt starfandi skólum . En á Ósi fær fjölskyldan líka meiri og persónulegri þjónustu og viðmót en í flestum öðrum skólum , og þú sem foreldri hefur mun meira um það að segja hvernig námi barnsins er háttað á þessu fyrsta skólastigi og áherslurnar í skólastarfinu . Kynni við aðrar fjölskyldur stækka líka „ öryggisnetið “ og tengslanetið ykkar . Á Ósi er mikið lagt upp úr góðum samskiptum og náinni samvinnu . Þetta virkar reyndar býsna vel . Það hentar ekki öllum fjölskyldum að vera á foreldrarreknum leikskóla en fyrir þá sem vilja nána samvinnu á þessu fyrsta skólastigi barnsins síns er fyrirkomulagið heppilegt . Þið eignist líka marga góða vini , á öllum aldursskeiðum . Af hverju þarf ég að gera svona margt á Ósi ? Því á Ósi hjálpast allir að . Stundum er mikið að gera , og þá hjálpa þeir sem geta hverju sinni – ekki bara pabbar og mömmur , stundum koma líka ömmur og afar á Ós . Hvernig er maturinn ? Það er metnaðarfullur matráður á Ósi . Hún heitir Lina og hún eldar mjög hollan og heilnæman mat frá grunni . Á þriðjudögum og fimmtudögum er fiskur á Ósi . Aðra dagar er hæfileg blanda af nútímalegum heimilismat þar sem áherslan er á hollustuna og fjörið . Hvað er Brekkó ? Það er hefð að foreldrar , börn og fóstrur fari saman í sumarbústaðaferð á hverju vori . Þá eru leigðir bústaðir í Brekkuskógi og Ósarar ( líka útskrifaðir ) skemmta sér saman í nokkra daga . Þarf alltaf að vera partý ? Ekki alltaf , en það er skemmtilegra . Á Ósi kynnast foreldrarnir vel , ekki bara inni á leikskólanum heldur bindast margir vináttuböndum .